Eile oli lõpuks piparkoogi küpsetamise päev. Jõulud lähenevad, ja külmkappi on ka ruumi vaja, kaua need taignapätsid seal ikka seisavad, midagi lihalist tahaks ju vahest :).    Niisiis, küpsetasin eile kolmest erinevast tainast igaühest plaaditäie ja võtsin täna tööle kaasa. Töökaaslased on tänulik rahvas, söövad pea kõik ära, mis ette annad :). Ega ma ise eriline piparkoogisõber ei ole ka, mulle meeldib neid küpsetada, aga süüa mitte eriti, ma ikka rohkem  lihatoiduline :).    Esimeseks retseptiks olid Prantsuse piparkoogid, pole aimugi, kui palju siin Prantsusmaaga tegu on, aga väga lihtne oli neid küll teha. Lõikad taignavorstist viilud ja ahju, ei mingit käte määrimist :).        100 g võid  1/2 dl suhkrut  1/2 dl tumedat siirupit  1 spl konjakit või brändit  2 tl jahvatatud kaneeli  1 tl jahvatatud ingverit  1/2 dl mandlilaaste  1  tl soodat  3 1/2 dl jahu    1. Vahusta toasoe või ja suhkur.    2. Lisa siirup, konjak, kaneel, ingver ja mandlilaastud. Sega omavahel jahu ja sooda ning sega ülejäänud tainasse.    3. Vormi jahusel laual piklikud, 5 cm läbimõõduga oulgad ja keera toidukilesse või küpsetuspaberisse.    4. Hoia järgmise päevani külmkapis.    5. Lõika pulkadest imeõhukesed viilud ja aseta küpsetuspaberiga kaetud ahjuplaadile.    6. Küpseta 175 kraadises ahjus 7  minutit.         tegin nagu retsept ette nägi, täielik fantaasiapuudus :)!      väga väikese vaevaga head piparkoogid, sellised mahedamaitselised. Võiks teinekordki teha.    Angeelika Kang "Väike piparkoogiraamat"